खास बात यह है कि किरण सिंह लगातार अपनी कथा-भूमि बदलती चलती हैं। वे जैसे पाठकों को विस्मय में डालने पर तुली हैं। अलग-अलग प्रदेशों, संदर्भों और स्थितियों की ये कहानियां निस्संदेह अपने वैचारिक स्रोतों और सूत्रों से बंधी हैं मगर अपने कहानीपन की शर्तों से कोई समझौता किए बिना वे कहानी कहती हैं। अपनी घ्राण शक्ति से कई बार वे उन अनजाने क्षेत्रों में भी दाखिल हो जाती हैं जो उनके अनुभव संसार से बाहर हैं। लेकिन अंतत: वे ऐसी कहानी खोज लाती हैं जो हमें जीवन की किसी विडंबना के सामने दो-चार कर दे।